Nafarroako Parlamentuko Mahaiak, 2018ko maiatzaren 14an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Carlos García Adanero jaunak aurkezturiko mozioa, zeinaren bidez Nafarroako Parlamentuak adierazten baitu Euskal Autonomia Erkidegoaren Estatutuan Nafarroa sartzearen aurka dagoela.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko maiatzaren 14an

Lehendakaria: Ainhoa Aznárez Igarza

MOZIOAREN TESTUA

Unión del Pueblo Navarro (UPN) talde parlamentarioko kide Carlos García Adanero jaunak, Legebiltzarreko Erregelamenduan ezarritakoaren babesean, honako mozio hau aurkezten du Osoko Bilkurarako, Mahaian eta Eledunen Batzarrean izapidetzeko:

Euskal nazionalismoak Nafarroako Foru Komunitatea berriro sartu nahi du bere lurraldeen artean. Euskara Euskal Herria deituriko falazia hori eraikitzeko beharrezko tresna gisa aipatzen dute berriz ere.

Agerikoa da Nafarroako erakundeei eta Nafarroan bizi diren pertsonei dieten errespeturik eza. Nafarroa alboko autonomia erkidegoko beste probintzia bat balitz bezala tratatu nahi dute.

Horregatik guztiagatik, honako erabaki proposamen hau aurkezten dugu:

1. Nafarroako Parlamentuak bere babesa ematen dio Nafarroari, araubide, autonomia eta erakunde berekiak dituen foru erkidego gisa, Espainiako nazioan integratua eta bere herri guztiekiko solidarioa.

2. Nafarroako Parlamentua Euskal Autonomia Erkidegoaren Estatutuan Nafarroa sartzearen aurka dago.

Iruñean, 2018ko maiatzaren 9an

Foru parlamentaria: Carlos García Adanero